**Pace sfântă**

*Felix*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

„Și pacea lui Dumnezeu, care întrece orice pricepere, vă va păzi inimile și gândurile în Hristos Isus”(Filipeni 4:7)

Când mersul mi-e doar un târâș pe cuie,

Durerii deschizându-i văgăuna,

Mă-ntreb dacă trăirea și furtuna

Nu merg la braț pe-aceeași cărăruie,

Îngemănate pentru totdeauna.

Resimt cu lacrimi chiar și-o adiere

Căci am în suflet geamurile sparte,

Și viața-mi pare tobogan spre moarte,

Văd albul negru și nectarul fiere

Și îmi sucombă visele, deșarte.

Mă cațăr, superfluu, pe balanță

Dar nulitatea mea, ca o tumoare,

Mă sfâșie cu ghearele, mă doare

Și simțământul maladiv de zdreanță

Vine din germenul... îngrijorare.

Dar când mă pierd, fărâmă cu fărâmă,

În disperare ca într-o genune

Și simt că-n juru-mi totul se dărâmă,

Îmi vine salvator, ca o parâmă,

Îndemnul, din Cuvânt, la rugăciune.

Ieșit la mal, îmi vărs toată ființa

În strigătul speranței ce-nflorește

Din tainița unde păstram credința

Și, așteptând cu toată umilința,

Văd, ca răspuns, cum cerul îmi zâmbește.

Și-o revărsare vie, ape, ape,

Mă-nvăluie cu lin, cu cald, cu bine,

Pe care mintea mea nu le încape,

Și-mi umple, din aproape în aproape,

Întreaga viață de trăiri senine.

Mersul târâș mi-a devenit plutire,

Un zbor peste-ale grijilor morminte,

Și pentru pacea dincolo de fire

Ce-mi umple gânduri, inimă, simțire,

Îți mulțumesc cu dragoste, Părinte!

Simion Felix Marțian